钦定古今图书集成/明伦汇编/氏族典/第270卷 > 王居安
## 钦定古今图书集成/明伦汇编/氏族典/第270卷 > 王居安

按《宋史王居安传》：“居安，字资道，黄岩人。始名居敬，字
简卿，避祧庙嫌易之。淳熙十四年，举进士，授徽州推
官，连遭内外艰。柄国者以居安十年不调，将径授职
事官，居安自请试民事，乃授江西提刑司。入为国子
正，太学博士，迁校书郎，改司农丞，主管仙都观。逾年，
起知兴化军，召为秘书丞，擢右司谏。首论韩𠈁胄、陈”
自强。迁起居郎，言：“臣为陛下耳目官，谏纸未干，乃以
迕权要徙他职。不得其言则去，臣不复留矣。”帝为改
容。御史中丞雷孝友论其越职，夺一官罢。逾年，复官，
知太平州。以直龙图阁提点浙西刑狱，权工部侍郎，
以集英殿修撰知隆兴府。初，盗起郴、黑风峒，罗世传
为之倡，势张甚。朝廷忧之，遂以居安为帅，命节制江、
池。大军驻庐陵，督捕领郡事。贼平，徙镇襄阳，以言者
罢。嘉定十五年，迁工部侍郎，甫两月，以集英殿修撰
提举玉隆宫。未几，以宝谟阁待制知温州，郡政大举。
理宗即位，以敷文阁待制知福州，升龙图阁直学士，
转太中大夫、提举崇福宫，卒。居安宅心公明，待物不
贰，有《方岩集》行世。